SKRIFTLIG FORESPØRGSEL E-0810/01

af María Sornosa Martínez (PSE) til Kommissionen

(19. marts 2001)

Om: Utilstrækkelig håndtering i Spanien af animalske affaldsprodukter i forbindelse med BSE-krisen

I iSpanien er der alvorlige problemer med at håndtere animalske affaldsprodukter i forbindelse med BSE-krisen trods den bekendtgørelse, som regeringen netop har vedtaget om forbrænding af dyr i kraftværker og cementfabrikker.

Der er tale om følgende konkrete tilfælde:

- lossepladser: i l'Alcora (Castellón) og Alpuente (Valencia) sker der for det første ikke en korrekt oplagring af de animalske affaldsprodukter, idet disse ikke holdes adskilt fra andet affald og byggeaffald. For det andet anvendes der ved nedgravningen ikke den foreskrevne lerkappe osv. Følgerne af mangelfuld oplagring og nedgravning af affaldet kan være, at dette kommer til at indgå i den menneskelige fødekæde (hvis det indtages af gnavere, som derefter eventuelt fortæres af andre dyr og således når frem til mennesket)

- efterladte dyrekadavere: Der er alene under den første fase af den undersøgelse, som Civilgardens tjeneste for naturbeskyttelse (Seprona) har gennemført, blevet lokaliseret over 300 kreaturer. Dette problem med obligatorisk fjernelse af kadavere, som ikke forvaltes korrekt, udgør en dobbelt risiko for både mennesker idet prioner via dyrene kan indgå i den menneskelige fødekæde og for visse beskyttede dyrearter især arter, som er ådselædende idet de på grund af bortskaffelsen af så mange kreaturer, som er smittet med BSE, og kreaturer, som er døde af andre årsager, kan miste den føde, som de altid har haft adgang til

- forbrændingsanlæg og cementværker: I Spanien er forbrændingsanlæggene i Ourense, Castellón, Valencia, Gerona og León blevet udpeget til eliminering af risikomaterialerne. Det anlæg i Cebreros del Río, som er blevet udpeget af regionalstyret i Castilla og León, fungerer uden tilladelse fra kommunen til udledning af emissioner af denne særlige art, hvor tilgang og afgang af risikomaterialerne ikke registreres, og desuden har Seprona konstateret, at værket ulovligt udleder forurenet blod i Valdearacos floden. I forbindelse med alle de forbrændingsanlæg, som Spanien har udpeget, skal det desuden tages i betragtning, at der sker en større udledning af tungmetaller i atmosfæren, at der frigøres 16 gange så meget dioxin som under normale omstændigheder, og at der optræder lugtgener og indvirkning på helbredet blandt befolkningen i de nærliggende bysamfund.

Der er ingen grund til at tvivle på behovet for at bortskaffe de specifikke risikomaterialer, men har Kommissionen kendskab til,

- hvordan de pågældende affaldsstoffer håndteres i Spanien?

- Er der udarbejdet en plan for opfølgning og kontrol med dette affald ved oprindelsen og i forbindelse med transport, behandling og eliminering med de nødvendige miljø- og sundhedsgarantier?

- Er Kommissionen indstillet på at opfordre medlemsstaterne til at indføre ordninger for inddragelse af arbejdsmarkedets parter og offentligt tilsyn som led i de nationale BSE-programmer?

- Hvordan kan Kommissionen sikre, at bortskaffelsen finder sted i overensstemmelse med fællesskabets bestemmelser om miljø og sundhedsbeskyttelse i alle medlemsstater?

Svar afgivet på Kommissionens vegne af David Byrne

(4. maj 2001)

I forbindelse med den runde af kontrolbesøg, som er blevet gennemført for nylig, gennemførte Kommissionens Levnedsmiddel- og Veterinærkontor et kontrolbesøg i Spanien fra den 11.-15. december 2000 for blandt andet at vurdere de foranstaltninger, som er blevet gennemført med henblik på at garantere en sikker forarbejdning og bortskaffelse af animalske affaldsprodukter, herunder det materiale, som har den største risiko for at indeholde TSE-agenser (dvs. specificeret risikomateriale). I overensstemmelse med Levnedsmiddel- og Veterinærkontorets procedurer har man sendt et udkast til en rapport med de vigtigste resultater, konklusioner og anbefalinger til de spanske myndigheder. Så snart man har modtaget deres svar, udarbejder man en endelig rapport, som sendes til Parlamentet.

Hvad angår forskellige organers deltagelse i de nationale planer for TSE kræves det i Kommissionens beslutning 98/272/EF af 23. april 1998 om epidemiologisk overvågning for overførbare spongiforme encephalopatier og om ændring af beslutning 94/474/EF(1), at medlemsstaterne sikrer, at en række involverede parter, herunder de kompetente myndigheders personale, de diagnostiske laboratorier, de praktiserende dyrlæger og personer, som håndterer husdyr, har den relevante viden om TSE.

(1) EFT L 122 af 24.4.1998.